Verhoorafwagtendes ontsnap op pad tronk toeArgieffoto bloot ter illustrasie. (Foto: SAPD/Facebook) Die polisie het ŉ klopjag na drie gevaarlike verhoorafwagtendes van stapel gestuur nadat hulle Woensdagoggend op pad na die gevangenis in Witbank ontsnap het. Brig. Motlafela Mojapelo, polisiewoordvoerder, sê Michael Masimula, Mahlatse Matebane en Lovemore Moshui het die oggend in die Groblersdal-landdroshof verskyn voordat hulle na die gevangenis sou terugkeer. Die ontsnaptes, almal tussen 20 en 40 jaar oud, het in die hof verskyn op aanklag van moord, verkragting, gewapende rooftog, transitorooftogte en die besit van ongelisensieerde vuurwapens en ammunisie. “Hulle kon daarin slaag om om 11:00, digby die Moutse-winkelsentrum in Dennilton, Mpumalanga, te ontsnap,” sê hy. “Die mans is saam met ander gevangenes vervoer, maar hulle het nie ontsnap nie.” Volgens die polisie is die omstandighede rondom die ontsnapping nog onduidelik. Die voorval word wel ondersoek. Lt.genl. Thembi Hadebe, provinsiale polisiekommissaris, het ŉ beroep op polisiebeamptes gedoen om die drie mans op te spoor en “terug te bring na waar hulle hoort” sodat die reg sy gang kan gaan. Die polisie het intussen mense gewaarsku dat die verdagtes gevaarlik is en onder geen omstandighede genader moet word nie. “Lt.kol. Richard Boshomane kan by 079 894 5501 geskakel word sou enigiemand die verdagtes gewaar,” sê Mojapelo.